गोलकुंडा तथा बीजापुर के शिया राज्यों की स्वतंत्रता शाहजहाँ की साम्राज्यवादी एवं धार्मिक उमंग को अत्यन्त खल रही थी। उनके राज्यों पर शाही सेना के अतिक्रमण पहले ही क्रमशः 1629 तथा 1631 ई. में-आरम्भ हो चुके थे। 1635 ई. में शाहजी ने अहमदनगर के अब मृतक राज्य के नाममात्र के सुल्तान के रूप में एक निजामशाही बच्चे को गद्दी पर बैठाने का प्रयत्न किया। इन दोनों राज्यों के सुल्तानों ने गुप्त रूप से शाहजी की सहायता की। इस पर मुग़ल बादशाह ने उन्हें उसका अधिपत्य स्वीकार करने, नियमित रूप से कर भेजने तथा शाहजी की सहायता करने से बचने को कहा। अपनी माँगों को लागू करवाने के लिए वह स्वयं सेना लेकर दक्कन गया। 21 फरवरी, 1636 ई. को दौलताबाद पहुँच कर वह दक्कन के राज्यों पर आक्रमण करने की प्रबल तैयारियाँ करने लगा। इनसे डरकर गोलकुंडा के सुल्तान अब्दुल्ला शाह ने शाहजहाँ की सारी माँगों को-जैसे बादशाह को वार्षिक कर देना तथा उसके नाम से सिक्के ढलवाना और खुतबा पढ़वाना-मान लिया और उसका अधिपत्य स्वीकार कर लिया।